Pengemarkedet styrtdykker men billetsalget til shows, koncerter, musicals, operaer og stand-up har aldrig tidligere været højere i Aalborg Kongres & Kultur Center. Til forårets forestillinger er der solgt mere end 40.000 billetter, og der er røde lamper ude ved rigtig mange forestillinger som f.eks. DRs Nytårskoncert i morgen tirsdag, Den Kgl. Ballet Don Quixote torsdag og til TV-2 lørdag og Fame søndag. Og sådan fortsætter billetfesten resten af foråret, hvor også Niels Hausgaard, Willie Nelson, Paul Potts og Ørkenens Sønner er stort set udsolgte arrangementer. - Det er et helt utroligt billetsalg, vi oplever i øjeblikket. Jeg kan ikke erindre mig, at Aalborg Kongres & Kultur Center tidligere har oplevet noget lignende, og det er da bemærkelsesværdigt, at samtidig med at penge- og aktiemarkedet er blevet ustabilt og for nedadgående, så har den situation bestemt ikke smittet af på lysten til at bruge penge på kulturoplevelser, siger Ernst Trillingsgaard.

Referat:
Hele 40.000 billetter er langet over disken til forårets kulturelle oplevelser.